Marikana: Vrae oor polisie-opleiding | Nuus24
Rustenburg – 'n Polisie-opleidingskoördineerder was Vrydag nie in staat om vrae oor die polisie se optrede tydens onluste by Lonmin se myn by Marikana te beantwoord nie.Brig. Petrus Breytenbach is by 'n sitting van die Farlam-kommissie gevra om die polisie se optrede by Marikana te beoordeel teen die agtergrond van die opleiding wat hulle ontvang het, maar hy het gesê hy kan nie daaroor bespiegel nie."Ek dink nie dit sal 'n regverdige gevolgtrekking wees as 'n mens net gesien het wat op die televisie vertoon is nie. Ek wil nie bespiegel nie."Breytenbach was nie deel van die polisie se bedrywighede van 9 tot 16 Augustus by Lonmin se platinummyn naby Rustenburg nie.Altesaam 34 stakende mynwerkers is dood in 'n bloedige botsing by Marikana.Breytenbach het verduidelik dat verskillende polisie-eenhede op veskillende maniere opgelei word om te reageer op die uitdagings wat op hulle van toepassing is."Die intensiteit en vaardigheidsvlak betrokke by die opleiding styg na gelang van die bedreiging," het hy gesê.Die sitting is Vrydagoggend omstreeks 10:00 ontwrig toe 'n vrou probeer het om 'n vuurwapen saam met haar in die gebou te bring.Lede van die kommissie is aangesê om die gebou te verlaat terwyl die polisie die saal deursoek het. Die polisie het later bevestig dat 'n vrou in verband met die voorval ondervra word.– Volg Nuus24 op Twitter.